remissie van zekeren mesuse
geperpetreert by de dekens ende
gesworenen vanden ambachten der
stad van bergen opten zoom etc.
kaerle etc. doen te weten allen luyden jegewoirdich ende toecommende
dat wy ontfangen hebben die oitmoedige supplicatie vanden
dekens ende geswoerenen vanden ambachten der stadt van bergen
opten zoom vanden jaere xvc ende twintich inhoudende hoe
dat nae dien zy met andere vander gemeynten der selver stadt
zekere procuracien hadden gepasseert waer mede de heere van berghen
hem bevant bezwaert heeft verworven zekere openen brieven
van onsen rade van brabant versueckende dat alsulcke procuratien
zouden wordden vercleert van onwaerden zoe dat ter saken van
dien gecommen zyn inder voirs. stadt van berghen meesters franchois
vanden hulst ende adolf vander noot beyde onse raide ordinaryse
om die selve brieven ter executien te stellene ende hebben doen
vergaederen die voirs. supplianten ende hen gedaen die bevelen inde
voirs. opene brieven begrepen dwelck aenmerckende sommeghe
vanden voirs. supplianten die arme schamele ambachts luyden zyn
hen nyet verstaende vander justicie ende oick want die voirs.
bevelen aengingen in effecte der geheelder gemeynten hebben
gezeeght totten voirs. commissarisen dat zy wilden die voirs. openen
brieven exploicteren voir der stadt huys op die poye aldaermen
gewoenlyck is alle publicacien ende bevelen der gemeynten
aengaende te doene ende want die voirs. commissarisen dat nyet
en beliefde te doene zoe zyn die voirs. supplianten oft dmeestedeel
van hen van daer gegaen zonder te verbeydene dat die
executie bleef ongedaen ende hoe wel die voirs. supplianten hier
mede niet meynden mesdaen te hebbene zyn nochtans eensdeels
van hen by onsen procureur generael mits tgene dat voirs. is ende
dat zy om dese zake gecommen zyn te bruessel met eender
grooter menichte aengesproken geweest ende tegen hen
groote conclusie van banne ende anderssins genomen ende want
tgene des voirs. is by onnoyselheyt toecommen is ende de
selve supplianten grootelycken by processen getravelleert wordden
zoe hebben zy ons oitmoedelyck doen bidden hen hierop te willen
verleenen onse brieven van gracie remissie ende perdoene hier
toe dienende soe eyst dat wy die zaken voirscreven overgemerct
ende hier op gehadt tadvys van onsen lieven ende getruwen
cancelier ende luyden van onsen rade in brabant wy hebben
den voirnoemde dekenen ende gezwoerenen van berghen supplianten genegen
wesende tot huere voirs. bede ende supplicatie vergeven ende
quytgescholden vergeven ende schelden quyt vuyt zonderlinge
gracie mitgaders alle boete peyne ende bruecke corporelle ende
criminelle daer inne zy ter causen van dien mit diesser aenclevene
mach mesdaen mesbruyckt ende gevallen mogen wesen tegens
ons ende justicie restituerene die selve supplianten des aengaende
tot huere goede fame name ende geruchte ende tot hueren onverbuerden
goede alsoe zy waeren voir die toecompst vander saken voirscreven
imponerende hier op silencie ende eeuwich zwygen onsen procureur
generael ende allen anderen onsen richteren justicieren ende officieren
satisfactie ende beteringe doende der partien geinteresseerde
op datter eenege toe dient ende die noch niet gedaen en zy
civilick alleenlick ende behoudelyck dat zy tselve mesdaet tegen
ons oick civilyck beteren sullen naer gelegentheyt vander zaken ende
de faculteyt van hueren goede ende voirt eerlycke beteringe ende
reparacie doen vanen zelver mesdaet ende boven dien vuytreycken
ende betalen die redelycke costen van justicien hier om gedaen op
datter eenege zyn allet ter taxacie ende ordinancie vanden
voirs. cancellier ende luyden van onsen rade in brabant die
wy daer toe committeren ontbieden dair om ende bevelen den
selven cancelier ende luyden van onsen rade in brabant dat
voir hen geroepen de ghene die behoeren sullen hierover geroepen
te zyne zy procederen doen ende laten procederen ter verifficacie
ende interinemente van desen onsen brieve naer huere voirme
ende inhouden ende totter taxacie moderacie ende arbiterschepe
vander beteringe reparacie ende satisfactie boven geroert ende
dat gedaen zynde zy ende alle andere onse ende der smaelre heeren
richteren justicieren officieren amptluyden dienaeren ende ondersaten
hueren stedehouderen ende yegelyck van hen bysondere doen
laten ende gedoogen den voirnoemde supplianten ende yegelyck van hen
bysonder van deser onser gracie ende quytscheldinge ende van
alden inhouden van desen inder voirmen voegen ende manieren
voeren verhaelt rustelyck vredelyck volcommelyck ende eeuwelyck
genyeten ende gebruycken sonder hen te doene oft te laten
geschiene nu noch in toecommenden tyde eenich hinder letsel oft
moyenisse ter contrarien aen lyve noch aen goede in eeneger
manieren maer indien zy hier omme gevangen oft becommert waeren
oft naemaels wesen mochten dat zy die stellen ende zetten oft
doen stellen ende setten ter stont ende zonder vertreck tot geheele
ende volcommen delivrantie want ons alsoe gelieft ende ten eynde
dat dit goet vast ende gestadich blyve tot eewigen daghe soe
hebben wy onsen zegel hier aen doen hangen behoudelyck
in anderen zaken ons recht ende eenen yegelycken tzyne in
allen gegeven in onser stadt van bruessel inde maent van
junio int jaer ons heeren duysent vyfhondert ende eenentwintich
ende van onsen rycken te wetene vanden roemschen ende van
hongrie etc. tweeste ende van spaengnien etc. tseste
marge: sy byden ontfanger
vanden exploiten
ende af verantwoirt
aldus stont gescreven onder opt plycke byden keyser in
zynen raide ende geteekent haneton ende noch visa $
geloationeert ende bevonden concorderende
metten originale by my